फुटसल प्रशिक्षकहरू असन्तुष्ट
पूर्व प्रशिक्षक राकेश श्रेष्ठसहित ९ जनाले राष्ट्रिय फुटसल टिमको मुख्य प्रशिक्षक छनोटप्रति असन्तुष्टि व्यक्त गरेका छन् ।
काठमाडौँ — पूर्व प्रशिक्षक राकेश श्रेष्ठसहित ९ जनाले राष्ट्रिय फुटसल टिमको मुख्य प्रशिक्षक छनोटप्रति असन्तुष्टि व्यक्त गरेका छन् ।अखिल नेपाल पुलबल संघको फुटसल कमिटीले संकटा क्लबका खेलाडी विष्णु गुरुङलाई राष्ट्रिय फुटसल टिमको प्रशिक्षक नियुक्त गरेकोमा उनीहरूले आपत्ति जनाएका हुन् । प्रशिक्षकहरू राकेश श्रेष्ठ, राजेश शाही, सरोज थापा, नरेश श्रेष्ठ, दीपक भुसाल, चेतन घिमिरे, विक्रम महर्जन, पुरुषोत्तम थापा र चक्र तामाङले संयुक्त विज्ञप्ति जारी गरी अनुभवी प्रशिक्षक हुँदाहुँदै विगतमा कुनै फुटसल टिम नहेरेको र ए डिभिजन टिम संकटाका खेलाडीलाई प्रशिक्षक नियुक्ति गर्नुको आधारबारे प्रश्न गरेका छन् । यसबारे संकटाका अध्यक्षसमेत रहेका एन्फा महासचिव इन्द्रमान तुलाधरले गत संस्करणको ए डिभिजन लिगमा दोस्रो बनाउन महत्त्वपूर्ण भूमिका निर्वाह गरेवापत पुरस्कार दिएको जवाफ आफूहरूले पाएको विज्ञप्तिमा उल्लेख छ । उनीहरूले टिम घोषणा हुनुभन्दा अगाडि नै प्रशिक्षक नियुक्ति हुनुपर्नेमा प्रक्रिया मिचिएकोमा पनि आपत्ति जनाएका छन् । प्रशिक्षक छान्ने काम एन्फाको प्राविधिक समितिले गर्नुपर्नेमा फुटसल कमिटीले गरेको तथा फुटसल कमिटी संयोजक, एन्फा महासचिव र लिग निर्देशकले मौखिक सहमति उल्लंघन गरेको आरोप पनि उनीहरूले लगाएका छन् । राष्ट्रिय टिमको छनोट समितिमा फुटबल र फुटसलको अनुभव नभएका र त्यससम्बन्धी हुनै आधिकारिक प्रमाणपत्र नभएका प्रकाश परियारलाई राखिएकोप्रति विज्ञप्तिमा आक्रोश प्रकट गरिएको छ । छनोट समितिले सिफारिस गरेका ३२ खेलाडी भए पनि ५ जनाको नाम आफूखुसी थपिएकोमा उनीहरूले विधि मिचिएको दाबी गरेका छन् । सबै नियुक्ति खारेज हुनुपर्ने माग उनीहरूको छ ।